Fiċ-Ċentru tas-Saħħa ta' Raħal Ġdid bħalissa hemm għaddej programm ta' xogħlijiet li jinkludu t-tisbiħ u modernizzar ta' wħud mis-servizzi u faċilitajiet li hemm fih. Fost ix-xogħlijiet li qed isiru bħalissa hemm numru ta' kmamar ġodda li se jkunu qed jintużaw mill-podoloġisti fil-jiem li ġejjin sabiex jaraw lill-pazjenti fihom. F'kumment li ta lil din il-gazzetta, is-Segretarju Parlamentari għas-Saħħa Chris Fearne qal li dan ix-xogħol qed isir bħala parti mill-programm tal-Gvern li jkompli jsaħħah is-servizzi fil-komunità, partikolarment il-Kura Primarja. "Dawn ix-xogħlijiet li qed isiru bħalissa huma parti minn proġett sabiex iċ-Ċentru tas-Saħħa ta' Raħal Ġdid u ċentri oħra jkunu jistgħu jaqdu l-ħtiġijiet tan-nies tal-lokal aħjar u fl-inqas ħin possibbli." Spjega li dak li qed isir bħalissa huwa li qed jitlestew numru ta' kmamar ġodda li fil-jiem li ġejjin se jibdew jintużaw mill-podoloġisti meta jkunu qed jaraw lill-pazjenti. Fl-istess ħin, ikun jista' jingħata bidu wkoll għall-immodernizzar tal-kmamar eżistenti biex dawn jingħataw dehra aħjar." Chris Fearne fakkar ukoll kif dan il-Gvern reġa' introduċa s-servizz t'ambulanza miċ-ċentru ta' Raħal Ġdid biex taqdi l-ħtiġijiet ta' pazjenti fin-naħa t'isfel ta' Malta, u kif il-Gvern għandu fil-pjanijiet tiegħu li jkompli jkabbar l-importanza ta' dan iċ-ċentru tas-saħħa, billi jelevah għal hub mediku. "Il-pjan tagħna hu li jkollna hub mediku li se jsir fil-grawnd ta' Pace Grasso li ilu għal snin twal f'telqa u abbandun totali. Dak il-grawnd fih madwar 40 tomna art. Iċ-ċentru l-ġdid se jkun qiegħed joffri sensiela sħiħa ta' servizzi u se jkollu fih numru ta' kliniki speċjalizzati kif ukoll teatru tal-operazzjonijiet."